Kenneth Clark
Kenneth Clark, 1903-1983, britisk kunsthistoriker. Efter studier hos bl.a. Bernard Berenson i Firenze blev Clark en fremtrædende kender af italiensk renæssancekunst og skrev bl.a. om Leonardo da Vincis tegninger (1935), udgivet i udvidet form 1939 som Leonardo da Vinci. Han var leder af Ashmolean Museum i Oxford 1931-34 og af National Gallery i London 1934-45. I bøgerne Landscape into Art (1949) og The Nude (1955) lykkedes det Clark at formidle oplevelse og forståelse af kunst til et bredt publikum, et arbejde, han fortsatte med sine tv-udsendelser Civilisation (1969, da. Kunstværkernes bog, 1971), der gjorde ham internationalt kendt. Clark udgav en selvbiografi (1974 og -77); han blev adlet 1938 og baron 1969.